
A nyelv, aminek hatalma van - A mágikus realizmus nyelvi megjelenése Lázár Ervin korai kisprózájában

 
Dolgozatomban a mágikus realizmus néven ismert írásmódot teszem vizsgálat tárgyává Lázár Ervin novelláinak a nyelvészet keretein belül (stilisztika, retorika, kognitív nyelvészet) történő elemzésével. A mágikus realizmust a szakirodalom egyrészt a nagyepikához köti, másrészt territorizálja. Mindkét nézet ellen érvelek, a mágikus realizmusnak és Lázár Ervin korai kisprózájának (Buddha szomorú, 1973) kapcsolatára építve megállapításaimat.
 
Annak bizonyítására keresek tehát érveket, hogy a mágikus realizmus megjelenik Lázár korai (irodalmi) nyelvhasználatában, azaz a szövegek nyelvi formájában, amely vizsgálható a nyelvészet tudományterületeinek segítségével, egy multidiszciplináris megközelítésben. Három novellát választottam ki a Buddha szomorú című kötetből (Stregovác, Szerelmes történet, Társasjáték) a mágikus realizmus egy-egy markáns jellemzőjének bemutatására. Állításaim igazolására funkcionális-pragmatikai vizsgálatot végzek e szövegek nyelvi megformáltságát illetően. 
 



